২০০৫ সালে রাম জন্মভূমিতে হামলা

২০০৫ সালের ৫ জুলাই, পাকিস্তান-ভিত্তিক ইসলামি সংগঠন লস্কর-ই-তৈবার ছয়জন জঙ্গি ভারতের উত্তরপ্রদেশের অযোধ্যায় অবস্থিত ভগবান রামের অস্থায়ী মন্দিরে হামলা চালায়। পরবর্তী বন্দুকযুদ্ধে কেন্দ্রীয় রিজার্ভ পুলিশ বল-এর গুলিতে পাঁচজন জঙ্গি নিহত হয়; অপরজন নিরাপত্তা বেষ্টনী ভেদ করার উদ্দেশ্যে তার সঙ্গীদের দ্বারা নিক্ষিপ্ত গ্রেনেড হামলার সময় বিস্ফোরক বোঝাই জিপে নিজেকে উড়িয়ে দেয়। এই হামলায় এলাকার দুইজন স্থানীয় বাসিন্দা প্রাণ হারান। সিআরপিএফ-এর সাতজন সদস্য আহত হন এবং  তাদের মধ্যে দুজনের দেহে একাধিক গুলির আঘাত লাগে এবং তাঁরা গুরুতর জখম হন।

 আক্রমণ 
১৯৯২ সালে বাবরি মসজিদ ধ্বংসের পর অযোধ্যা নগরীতে একটি অস্থায়ী মন্দির নির্মাণ করা হয়েছিল। স্থানীয় হিন্দুদের বিশ্বাস অনুসারে, এই স্থানটি হিন্দু ভগবান রামের জন্মভূমি। একারণে হিন্দু এবং মুসলমান উভয় সম্প্রদায়ই স্থানটির ওপর নিজেদের দাবি জানায়। ২০০৫ সালের ৫ জুলাই, কঠোর নিরাপত্তা বলয়ে ঘেরা এই চত্বরটিতে ছয়জন সশস্ত্র জঙ্গি হামলা চালায়। জঙ্গিরা ছিল পাকিস্তানি ইসলামি সন্ত্রাসবাদী সংগঠন লস্কর-ই-তৈবার সদস্য। নিরাপত্তা আধিকারিকদের তৎপরতায় এই আক্রমণ ব্যর্থ হয় এবং সমস্ত আক্রমণকারী নিহত হয়। উত্তরপ্রদেশ পুলিশের স্পেশাল টাস্ক ফোর্স-এর তথ্য অনুযায়ী, ২০০০ সাল থেকে এলইটি এই বিতর্কিত স্থানটিকে পাঁচবার লক্ষ্যবস্তু করেছিল; এর মধ্যে ২০০১ সালে হনুমান গঢ়ী মন্দিরে একটি গাড়ি বোমা হামলার চেষ্টা করা হয় যা বিস্ফোরিত হতে ব্যর্থ হয়েছিল, এবং ২০০২, ২০০৩ ও ২০০৪ সালে জঙ্গিদের পূর্বপরিকল্পিতভাবে আটক করা সম্ভব হয়েছিল।

অনুমান করা হয় যে, জঙ্গিরা নেপাল হয়ে ভারতে প্রবেশ করেছিল। তারা অযোধ্যাগামী তীর্থযাত্রী হিসেবে ছদ্মবেশ ধারণ করে এবং অযোধ্যা জেলার কিছৌছা গ্রামের নিকটবর্তী আকবরপুর থেকে একটি টাটা সুমো গাড়িতে ওঠে। এরপর, নিকটবর্তী ফৈজাবাদে তারা সুমোটি ত্যাগ করে এবং রেহান আলম আনসারি নামক এক চালকের চালিত একটি মাহিন্দ্রা মার্শাল জিপ ভাড়া করে। চালকের জবানবন্দি অনুযায়ী, জঙ্গিরা অযোধ্যায় একটি রাম মন্দির পরিদর্শন করে এবং সেখানে তারা পূজা অর্চনাও করে; সম্ভবত তারা যে তীর্থযাত্রী। এই ধারণাটি সুপ্রতিষ্ঠিত করার লক্ষ্যেই তারা এমনটি করেছিল। এরপর জঙ্গিরা জিপটি চালিয়ে ঘটনাস্থলে প্রবেশ করে এবং চালককে গাড়ি থেকে নামিয়ে দিয়ে নিরাপত্তা বেষ্টনীতে সজোরে ধাক্কা মারে। একজন আক্রমণকারী জিপটির বিস্ফোরণ ঘটিয়ে আত্মঘাতী হয়, যার ফলে ঘটনাস্থলের পার্শ্ববর্তী কাঠামো এবং নিরাপত্তা বেড়া ক্ষতিগ্রস্ত হয়। সকাল ৯:০৫ নাগাদ, তারা নিরাপত্তা বেষ্টনী ভাঙার জন্য এম৬৭ গ্রেনেড নিক্ষেপ করে। রমেশ চন্দ্র পাণ্ডে নামক একজন তীর্থযাত্রী গাইড, যিনি সেই মুহূর্তে ঘটনাস্থলের কাছাকাছি ছিলেন, গ্রেনেড বিস্ফোরণের ফলে ঘটনাস্থলেই মৃত্যুবরণ করেন। নির্বিচার গুলিবর্ষণ করতে করতে অবশিষ্ট পাঁচ জঙ্গি "মাতা সীতার রসুই"-তে প্রবেশ করে। প্রত্যুত্তরে, ৩৫ জন সিআরপিএফ জওয়ানের একটি প্লাটুন পাল্টা গুলি চালায় এবং এক ঘণ্টারও বেশি সময় ধরে চলা বন্দুকযুদ্ধে পাঁচ জঙ্গির সকলকেই নিকেশ করে। তিনজন সিআরপিএফ জওয়ানও গুরুতর আহত হন এবং জুলাই ২০০৮-এর তথ্য অনুযায়ী, তাঁদের দুজন কোমায় আচ্ছন্ন ছিলেন। সমস্ত জঙ্গি ঘটনাস্থলের ৭০ মিটারের মধ্যে নিহত হয়। এই হামলায় গাইড পাণ্ডে এবং শান্তি দেবী নামক একজন পথচারী-সহ দুইজন স্থানীয় বাসিন্দা নিহত হন।

 তদন্ত 
তদন্তকারী দল IMEI নম্বর ব্যবহার করে জঙ্গিদের বহন করা মোবাইল ফোন থেকে করা কলগুলি ট্র্যাক করে। উত্তরপ্রদেশ পুলিশ একটি আরপিজি-৭ রকেট-প্রপেল্ড গ্রেনেড লঞ্চার, পাঁচটি টাইপ ৫৬ অ্যাসল্ট রাইফেল, পাঁচটি এম১৯১১ পিস্তল, বেশ কয়েকটি এম৬৭ গ্রেনেড এবং কিছু জিহাদি নথিপত্র উদ্ধার করে। জিপ চালক রেহান আলমকে অধিকতর জিজ্ঞাসাবাদের জন্য পুলিশ আটক করে। নিহত জঙ্গিদের পার্শ্ববর্তী শহর ফৈজাবাদের তাকিয়া কবরস্থানে সমাহিত করা হয়।

২০০৫ সালের ২৮ জুলাই, জম্মু ও কাশ্মীরের চারজন মুসলিম ব্যক্তি আকবর হুসেন, লাল মোহাম্মদ, মোহাম্মদ নাসের এবং মোহাম্মদ রফিককে এই হামলার সাথে জড়িত থাকার অভিযোগে গ্রেপ্তার করা হয়। ২০০৫ সালের ৩ আগস্ট, অপর চার মুসলিম ব্যক্তি ইরফান, আশিক ইকবাল ওরফে ফারুক, শখিল আহমেদ এবং মোহাম্মদ নাসিমকে গ্রেপ্তার করা হয় এবং শেষ পর্যন্ত তাঁদের যাবজ্জীবন কারাদণ্ড ও প্রত্যেককে ৪০,০০০ টাকা জরিমানা করা হয়; পঞ্চম ব্যক্তি মোহাম্মদ আজিজ বেকসুর খালাস পান। নিহতদের পরিবারের একজন সদস্য, এই খালাসের রায়ে অসন্তুষ্ট হয়ে, সরকারের হস্তক্ষেপ কামনা করেন।

 তথ্যসূত্র 

 বহিঃসংযোগ 
Incident Summary at Global Terrorism Database
Summary at South Asia Terrorism Portal

বিষয়শ্রেণী:২০০৫-এ ভবনে বোমা হামলা
বিষয়শ্রেণী:ভারতের হিন্দু মন্দিরে হামলা
বিষয়শ্রেণী:অযোধ্যা বিবাদ
বিষয়শ্রেণী:২০০৫-এ ভারত
বিষয়শ্রেণী:রাম মন্দির
বিষয়শ্রেণী:ভারতে আত্মঘাতী গাড়ি ও ট্রাক বোমা হামলা